Български гмуркачи с 10 медала от състезание по фрийдайвинг в София
 
Най-силният гмуркач в света, хърватинът Горан Чолак, взе безапелационно „Купата на София”, след като победи съперниците си във всички дисциплини в международно състезание по фридайвинг в столицата на 12 и 13 октомври.
30-годишният Чолак изплува 164 метра под вода на един дъх без плавници в първия ден, а вчера задържа дъха си цели 9 минути и 19 секунди в статичната апнея, с което постигна личен и национален рекорд за Хърватия.
В хоризонтално плуване под вода с плавници, в което държи световния рекорд с 281 метра, Горан Чолак изплува в София 200 метра, но отново бе най-добър.
При жените с 3 златни медала и „Купата на София” си тръгна 23-годишната Виктория Данова, която също победи всички съпернички и в трите дисциплини.
В динамичната апнея с плавници при мъжете сребърен медал спечели Данаил Едрев (България) със 177 м, следван от известния плувец и участник в три олимпиади Георги Палазов, който изплува на един дъх 160 метра.
Българите взеха общо 3 златни, 4 сребърни и 3 бронзови медала в състезанието, организирано от AIDA България.  Състезанието се осъществи с любезната подкрепа на Oceanic.bg и фирма ‘Дайвтек’ ЕООД – официален вносител на Suunto и Aqua Sphere за България.
